
REFERAT

Propunere de aprobare a acordării titlului de Cetăţean de Onoare 
al Municipiului Timişoara d-lui ROLF MARUHN
Născut în 1951, Rolf Maruhn este diplomat de carieră. Şi-a început activitatea în cadrul Ministerului de Externe federal în anul 1976, şi a avut misiuni în Palermo / Italia, Madras (astăzi: Chennai) / India,  Algier / Algeria, Sevilla / Spania, Mexico City / Mexic, Bonn/Berlin şi Zagreb / Croaţia. Din iulie 2004 este consulul Republicii Federale Germania la Timişoara.

În cei cinci ani de misiune consulară la Timişoara, Rolf Maruhn a fost mai mult decât un simplu reprezentant al ţării sale. Domnia sa a contribuit la stabilirea unor relaţii de colaborare între diferiţi parteneri timişoreni şi germani, în toate domeniile vieţii economice, sociale şi culturale. Încrederea investitorilor germani în Timişoara a crescut. Multe proiecte sociale au demarat în această perioadă. S-au încheiat acorduri de finanţare româno-germane pentru proiecte importante de dezvoltare a Timişoarei. Domnul Rolf Maruhn s-a implicat şi în viaţa culturală a oraşului nostru, Consulatul German organizând sau sprijinind numeroase acţiuni culturale de amploare. Zeci de delegaţii din Germania au ajuns la Timişoara prin intermediul domnului Rolf Maruhn, vizitele acestora concretizându-se cel mai adesea în proiecte benefice pentru oraşul nostru. 
Putem aminti lobby-ul făcut în atragerea de fonduri pentru diverse proiecte de anvergură ale municipalităţii cum ar fi Piata de Gros şi Reabilitarea economică a cartierelor istorice din Timişoara. De asemenea a iniţiat proiecte culturale, cum a fost Bega Bulevard, cât şi diverse schimburi culturale între oraşe din Timişoara şi Germania.
A atras implicarea Clubului de Oameni de Afaceri Germani şi a Clubului Rotary Cetate în unele acţiuni de impact major pentru Timişoara. A promovat valorile europene în oraşul nostru prin diverse acţiuni de informare şi promovare.

Pentru întreaga sa activitate care a adus reale beneficii Timişoarei, propunem acordarea titlului de Cetăţean de Onoare al Municipiului Timişoara domnului Rolf Maruhn.

Menţionăm că această propunere de a i se acorda titlul de Cetăţean de Onoare al Municipiului Timişoara domnului Rolf Maruhn a fost făcută de domnul primar Gheorghe Ciuhandu, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

